《刘明远松石图为邝子乾作》
明代·黎民表

刘生善画兼能书，材力却与凡工殊。千金为寿不一顾，下笔颇获骊龙珠。

凡花俗卉岂足奇，貌此千仞磊落之雄姿。左盘右蹙势争长，崩厓巨石相撑支。

皴皮剥尽风雨干，劲铁屈作珊瑚枝。苍厓缟皓洒飞雪，晴空夭纠奔鸾螭。

太阴冥冥气熛怒，疑是巨灵挥斤之所为。邝君高堂悬此障，阶下迸泉倏排荡。

四旁观者寂不言，顿觉丹青色凋丧。我生好古悲已迟，五羊从前多画师。

林良待诏金銮殿，刘也奔腾真数奇。欲遣巫阳不可招，抱膝对尔兴长谣。

秦封禹贡何琐琐，看尔直干凌烟霄。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。